Ma se geen-geskenke-reël vir partytjie laat ander ouers fronsArgieffoto (Foto: Alain Audet/Pixabay) ŉ Ma het groot reaksie op sosiale media uitgelok toe sy gesê het sy stel ŉ “geen-geskenke-nie” reël in vir haar kind se derde verjaarsdagpartytjie. Die vrou het ŉ debat ontketen toe sy die 25 maatjies verbied het om enige geskenke te bring. Sy wou op Mumsnet by ander ouers hoor wat hulle van die idee dink en verduidelik dat sy dit graag wil doen omdat sy nie hope geskenke die norm wil maak vir haar kind nie, berig die Liverpool Echo. Sy hou vol haar kleinding, wat binnekort drie jaar oud word, “groot geskenke” van die ouers sal ontvang, maar die geen-geskenk-nie-beleid beteken dat ander kinders wat die partytjie bywoon, sal nie ŉ geskenk mag saambring nie. In ŉ plasing skryf sy: “My kind het binnekort ŉ derde verjaarsdagpartytjie en 25 ander kinders is uitgenooi. Is dit oukei om te vra dat die ander kinders geen geskenke bring nie? My kind sal ŉ paar groot geskenke van my en my man af kry. Ek voel ŉ rits geskenke vir verjaarsdae en Kersfees is deesdae oorweldigend en ek wil nie hê dit moet die norm word vir my kind nie. Ons het reeds só baie.” Die ma het ŉ debat ontketen en sommige ouers reken sy is “gemeen” om beperkings te plaas op die geskenke wat haar kind kry. Talle voer aan baie geskenke is wat verjaarsdae “betowerend” maak. “Ek dink dit is gemeen en dit sal mense ongemaklik laat voel,” skryf een persoon. Beplan jy om dit vir elke verjaarsdag te doen? Ek dink nie dit is sinvol nie. Laat hom sy verjaarsdag en die geskenke geniet.” “Ek dink deel van die betowering van verjaarsdae en partytjies op daardie ouderdom is juis om ŉ stapel geskenke te hê om oop te maak, nie net twee geskenke wat ma versigtig uitgekies het nie,” skryf ŉ ander. “Hy sal binnekort oud genoeg wees om te besef dat hy geskenke na partytjies toe vat, maar niemand koop iets vir hom nie.” Talle loof egter die ma se toewyding om seker te maak dat haar gesin nie spandabelrig is nie en om nie speelgoed en ander dinge in te samel wat hulle nie nodig het nie. Daar was egter ŉ groot groep wat sê dit is beter om die ongewensde geskenke vir liefdadigheid te skenk eerder as om ŉ algehele verbod te plaas op verjaarsdaggeskenke. “Jy kan hom dalk die geskenke laat oopmaak en dit dan later ŉ paar wegsteek vir liefdadigheid,” sê nog iemand. Daar is ook ŉ groep mense wat heeltemal met die ma saamstem en sê dit is goed om ŉ verbod te plaas op geskenke – veral omdat die kind net drie jaar oud is en waarskynlik nie sal agterkom daar is nie geskenke nie. “Ek dink vir ŉ kind se tweede en derde verjaarsdag is dit heeltemal oukei om te sê ‘geen geskenke nie’,” skryf een persoon. “ŉ Driejarige is nog baie klein en hulle sal nie eintlik van beter weet nie. Ek het onlangs ŉ derde verjaarsdag bygewoon sonder geskenke – ek was so verlig!”